Diari Oficial de la Generalitat Valenciana


Sumari del DOGV 5934, del 16-01-2009 (2009/236)

ORDRE de 30 de desembre de 2008, de la Conselleria d'Indústria, Comerç i Innovació, per la qual es regulen les ajudes destinades a incrementar la competitivitat de la pime comercial per a l'exercici 2009.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5934

Data del DOGV
:   16-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/236


Data del document
:   30-12-2008

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * promoció del comerç
    * ajuda a les empreses
    * competitivitat
    * petita i mitjana empresa
    * societat sense fins de lucre
    * qualitat del producte
    * xicotet comerç
    * associació
    * comerç al detall
    * suport econòmic
    * canvi tecnològic
    * ajuda pública

ORDRE de 30 de desembre de 2008, de la Conselleria d'Indústria, Comerç i Innovació, per la qual es regulen les ajudes destinades a incrementar la competitivitat de la pime comercial per a l'exercici 2009. [2009/236]  
El comerç és una activitat viva, intensament relacionada amb les persones, per la seua condició de servici de naturalesa eminentment social i com a tal sotmesa a contínues transformacions en el seu desenvolupament. Les relacions interpersonals que s'hi produïxen fan que esta activitat siga més sensible a les transformacions en l'entorn, així com en els hàbits de la conducta dels individus; canvis que es fan molt més ràpids amb la universalitat que els actuals mitjans tecnològics introduïxen en aquella relació, accentuats hui pels factors determinants de la nova economia com la globalització dels mercats, l'evolució de les tecnologies de la informació, la reducció de costos de comunicació i transports, la internacionalització financera i l'eclosió del comerç electrònic.  
Una de les característiques més rellevants de l'estructura comercial de la Comunitat Valenciana és la presència d'un dens teixit d'empreses de dimensió molt reduïda, moltes d'estes de caràcter familiar. Este teixit empresarial desenvolupa una missió complexa ja que, a més de les funcions estrictament comercials, afig altres valors de vertebració social per la seua relació directa amb el consumidor i per l'arrelament al territori que aporten al seu entorn urbà. Tot això justifica àmpliament la política que la Generalitat desenvolupa a través d'incentius capaços d'estimular l'evolució del comerç, des dels formats més tradicionals a les fórmules més avançades quant a competitivitat.  
El desenvolupament equilibrat de l'estructura comercial i l'incentiu a la innovació en una cultura empresarial de la qualitat és l'eix de la política comercial que es pretén desenvolupar durant este nou període. L'adaptació de l'empresa als canvis que estan produint-se amb la consolidació i l'ampliació de la Unió Europea, així com les noves modalitats o fórmules de servici al consumidor, exigixen inversions en equipament i noves tecnologies de la informació, en un marc d'excel·lència i qualitat, necessàries per a mantenir i acréixer la competitivitat individual de les empreses comercials, procurant que el creixement del sector es produïsca d'una manera harmònica i equilibrada.  
Les modificacions en pro de la competència als mercats, introduïdes en el marc legal que regula l'activitat, necessiten instruments financers de caràcter estratègic que estimulen la pime perquè acomode la seua conducta als canvis del mercat i acréixer la seua eficàcia davant del consumidor en condicions de competitivitat a la resta de formes de distribució. Per a garantir un desenvolupament equilibrat del sector en eixe context i per a acompanyar la pime comercial en el seu camí entre els desafiaments que el nou entorn de la societat de la informació i el coneixement li presenten, la Conselleria d'Indústria, Comerç i Innovació ha considerat convenient consolidar i especialitzar les ajudes dirigides a les pimes en este programa singular d'acció.  
En este moment, cal incidir en els actuals nivells de formació, innovació i inversió de les empreses de la Comunitat Valenciana i, en especial, de les pimes, pel seu paper de vertebració del territori i en el manteniment d'una cultura urbana pròpia, així com de continuar aprofundint en l'enriquiment i la diversificació del teixit industrial, comercial i de servicis annexos.  
Es tracta, en definitiva, de continuar incrementant les actuals condicions de competitivitat internacional de la Comunitat Valenciana, com un dels factors determinants en el manteniment d'un desenvolupament equilibrat i sostenible en el temps, en un entorn socioeconòmic caracteritzat per la forta intensificació de la competència a escala mundial.  
Amb això pretenem aportar un teixit industrial i comercial ric, equilibrat i atractiu al conjunt de tots els factors necessaris per a la millora de la competitivitat internacional de la Comunitat Valenciana i, a través d'això, aconseguir la plena ocupació.  
Per estos motius, la Conselleria d'Indústria, Comerç i Innovació ha confeccionat un programa de suport específic d'ajudes destinades a coadjuvar en la renovació del seu comportament professional i en la modernització dels establiments, el destinatari únic de les quals és la xicoteta i mitjana empresa comercial que avance en l'adaptació progressiva i harmònica d'eixa estructura comercial a les pautes de l'economia avançada i garantisca que els consumidors de la Comunitat Valenciana disposen d'unes empreses comercials capaces de satisfer eficientment les seues demandes.   
Així, atenent que la Llei 8/1986, de 29 de desembre, d'Ordenació del Comerç i Superfícies Comercials, preveu, en el capítol I del títol IV, l'acció de foment a desenvolupar per la Generalitat, en allò que afecta la reforma de les estructures comercials, així com la necessitat de preparar el nostre teixit empresarial per als reptes que se li presenten els pròxims anys, esta Conselleria d'Indústria, Comerç i Innovació ha considerat oportú reformar i consolidar el marc d'ajudes a la modernització de les pimes comercials, a fi que, atenent totes estes circumstàncies, siga capaç d'incentivar la realització de projectes i inversions necessaris per a aconseguir l'increment en l'eficiència i la competitivitat.  
S'assenyala que les ajudes que es concedisquen d'acord amb el que preveu la present ordre es concediran en el marc del Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379/5, de 28 de desembre de 2006). En conseqüència, les ajudes previstes en la present ordre no necessiten ser notificades a la Comissió Europea, en no reunir els requisits de l'article 87 del TCE, perquè s'acullen al reglament abans esmentat.  
Per això, i en virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública Valenciana,   
ORDENE  
Article 1. Objecte i àmbit  
1. Mitjançant la present ordre s'establixen les bases reguladores i s'efectua la convocatòria per a la concessió d'ajudes destinades a la millora de la qualitat i competitivitat de les xicotetes i mitjanes empreses comercials, per a les accions que s'indicaran, d'acord amb les consignacions pressupostàries que per a l'exercici 2009 establisca la Llei de Pressupostos de la Generalitat.  
2. El règim d'ajudes s'aplicarà tal com es determina en els articles següents.   
3. Les ajudes que s'establixen en la present ordre es materialitzaran per mitjà de subvencions, amb els límits i les condicions que en esta ordre s'establixen.  
Article 2. Accions susceptibles de suport  
1. Les ajudes establides hauran d'anar destinades a finançar les actuacions que realitzen, a la Comunitat Valenciana, les pimes comercials per a millorar la seua posició competitiva, mitjançant la modernització dels seus establiments, l'adquisició d'equipament i la incorporació de noves tecnologies i tècniques de gestió, així com la implantació de normes de qualitat en els establiments comercials.  
2. Seran susceptibles de suport les actuacions següents:  
a) Adquisició d'equipament comercial per a l'emmagatzematge, exposició i venda del producte en els establiments comercials. A estos efectes també podrà considerar-se susceptible de suport l'adquisició de llicències de programari i les aplicacions informàtiques que siguen desenvolupades de forma específica per a les necessitats de l'empresa.  
b) Vinculació a forma associativa. Es consideraran susceptibles de suport els recursos invertits per l'empresa per a la seua participació o accés a la forma associativa, independentment de la forma jurídica que hi adopte, així com les inversions necessàries per a l'adequació de l'establiment comercial a este efecte.  
c) Despeses corrents derivades de la implantació de normes de qualitat de les famílies UNE-EN ISO 175000, 9000 i 14274 i del distintiu públic de confiança en línia OPTICA WEB del comerç electrònic.  
d) Les despeses d'obtenció del certificat, de reconeixement de les normes esmentades en l'apartat anterior, emés per organisme competent; es considera competent a este efecte, per al reconeixement de les normes 175000, la Fundació Valenciana de la Qualitat, i ANETCOM per al reconeixement del distintiu OPTIMA WEB.  
e) Realització del diagnòstic de punt de venda que definisca de forma justificada i raonada les inversions i estratègies que han de dur-se a terme en l'establiment comercial per a millorar la seua posició competitiva en el mercat. Les propostes en inversions hauran de descriure, almenys, les necessitats en: obra civil, equipament, introducció de noves tecnologies i servicis, normalització d'imatge, estudi d'accessos i recorreguts interns, estalvi energètic, tractament i eliminació de residus i millora de l'accessibilitat.  
f) La realització de les inversions definides en els estudis de diagnòstic del punt de venda esmentats en l'apartat anterior, incloses les despeses de projecte i direcció d'obra en els supòsits establits en l'article 7.2.d).  
3. Es podrà subcontractar l'activitat objecte de la subvenció fins al 100 per cent del seu cost, i en este cas caldrà ajustar-se al que disposa l'article 29 de la Llei 38/2003, de 17 de novembre, General de Subvencions.  
Article 3. Quantia de la inversió i de les ajudes  
1. Per a les accions establides en els apartats a), b) i f) del punt 2 de l'article anterior, s'exigirà una inversió susceptible de suport no inferior a 8.000 euros per a poder ser subvencionades.  
2. Podran concedir-se els següents suports sobre les accions considerades subvencionables:  
- Per a les esmentades en els apartats a), b) i f), fins al 30% amb el límit de 20.000 euros.  
- Per a les establides en els apartats c) i e), fins al 100% amb el límit de 600 euros.  
- Per a les incloses en l'apartat d), fins al 30% amb el límit de 2.000 euros.  
3. Així mateix, si el projecte es considera susceptible de suport i:  
a) L'empresa sol·licitant respon a la definició de microempresa establida en l'article 6, el percentatge de subvenció podrà incrementar-se fins a cinc punts percentuals, mantenint els límits absoluts de subvenció fixats per a cada tipus d'ajuda.  
b) L'establiment comercial està ubicat en un dels municipis inclosos en l'annex de l'Ordre INT/3357/2007, de 20 de novembre, pel qual es determinen els municipis afectats per les intenses tempestes de pluja i vent i inundacions que van afectar la Comunitat Valenciana a l'octubre de 2007 (BOE núm. 279 de 21-11-2007), el percentatge de subvenció podrà incrementar-se fins a cinc punts percentuals, mantenint els límits absoluts de subvenció fixats per a cada tipus d'ajuda.  
En qualsevol cas, el percentatge de suport màxim per a les accions previstes en els apartats a), b), d) i f) del punt 2 de l'article 2, serà el 40%.  
4. En tot cas, l'import de les presents ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior al límit de 200.000 euros.   
Article 4. Beneficiaris de les ajudes  
1. Podran ser beneficiaris de les ajudes les societats mercantils i els empresaris individuals, qualificats com a pimes o microempreses, que exercisquen o vagen a exercir l'activitat comercial o de prestació de servicis a la Comunitat Valenciana, en algun dels següents grups i epígrafs de la classificació nacional d'activitats econòmiques, segons el Reial Decret 1.560/1992, de 18 de desembre, pel qual s'aprova la classificació nacional d'activitats econòmiques: 50.3, 51.3, 51.4, 51.53, 52 i 93.01, dels quals s'exceptuen 51.35, 51.46, 52.111, 52.121, 52.26, 52.31, 52.6 i 52.7.  
De les activitats esmentades en el paràgraf anterior, només podran acollir-se a les ajudes establides en l'article 2.2.c) per a la implantació de les normes UNE-EN ISO 175000 les de venda menor.  
2. Els beneficiaris indicats en el punt anterior hauran de complir els requisits següents:  
a) Estar legalment constituïts  
b) No estar sotmesos a les prohibicions per a obtenir la condició de beneficiari, establides en l'article 13 de la Llei 38/2003, de 17 de novembre, General de Subvencions.  
c) Dur a terme els projectes d'actuació en els seus establiments comercials  
d) Anar dirigides les actuacions a aconseguir l'especialització i/o modernització per mitjà de la introducció d'innovacions que segons el parer de la Conselleria d'Indústria, Comerç i Innovació representen millores significatives en la funció pròpiament comercial o de prestació de servicis, si és el cas.  
e) Materialitzar les actuacions en establiments comercials preexistents, excepte per a les accions previstes en l'article 2.2.b) i noves obertures per ampliació d'empresa preexistent, ubicats almenys en planta baixa (llevat que es tracte de comerç agrupat físicament); estar vinculats directament a una activitat comercial o de prestació de servicis prevista en el punt anterior i no estar destinats a funcions productives o de transformació.  
3. A l'efecte de les ajudes previstes en esta ordre, es considerarà:   
a) Establiment comercial, aquella construcció o instal·lació de caràcter permanent, destinada a l'exercici regular d'activitats comercials o prestació de servicis considerats en el punt 1 d'este article, amb una sala de vendes i atenció al públic clarament diferenciada. En les activitats a l'engròs o de prestació de servicis, es considerarà a l'efecte d'esta ordre l'espai destinat a emmagatzematge i processament propi de l'activitat.  
b) Per sala de vendes, les dependències de l'establiment comercial destinades a l'exposició dels productes al client i a l'exercici de l'activitat de venda o prestació de servicis considerats en el punt 1 d'este article.  
c) Per comerç preexistent, aquell que justifique l'exercici de l'activitat, amb el seu actual titular, en les condicions fixades en el punt 1 d'este article, amb un any d'antelació respecte de la data de finalització del termini previst en esta ordre per a la presentació de sol·licituds, punt que caldrà acreditar amb la seua inscripció en el Registre d'Activitats Comercials. Excepcionalment podran aportar-se altres mitjans de prova.   
Es consideraran també preexistents, d'acord amb el que establix el paràgraf anterior, aquells supòsits en què hi ha continuïtat de l'empresa titular, és a dir, quan tot i produir-se el canvi de persona física a jurídica, la titularitat de la majoria simple de les accions d'esta última corresponga a la persona física que anteriorment va ser titular, o bé a esta mateixa persona física, el seu cònjuge o parella de fet i/o familiars de fins a segon grau, sempre que estos constaren com a treballadors de l'empresa amb anterioritat a la transformació de la persona jurídica. En este mateix sentit, es considerarà que hi ha continuïtat d'empresa quan l'anterior titular fóra una persona física i esta haja sigut transmesa mortis causa al nou titular o inter vivos en estar l'anterior titular en situació de jubilació, gran invalidesa o invalidesa permanent absoluta reconeguda per l'Institut Nacional de la Seguretat Social. El reconeixement de qualsevol d'estes situacions podrà produir-se en este exercici o en el precedent i el nou titular haurà de complir els requisits de parentiu abans esments.  
Així mateix, es considerarà que hi ha preexistència si es produïx relleu generacional en el comerç, complint els requisits següents: que l'anterior titular tinga més de 60 anys, que el nou titular no supere els 40 anys, que l'establiment tinga una antiguitat no inferior a 5 anys amb el seu anterior titular i que el relleu s'efectue en este exercici o en l'anterior i es mantiga l'activitat principal i la ubicació.  
Es considerarà preexistent en l'activitat cada un dels membres de les agrupacions de persones físiques o jurídiques, públiques o privades, comunitats de béns o qualsevol altre tipus d'unitat econòmica o patrimoni separat, sense personalitat, si se n'acredita la preexistència.  
Es considerarà també establiment preexistent l'implantat amb motiu del trasllat d'un establiment anterior que complira els requisits de preexistència, sempre que conserven l'activitat principal i l'àrea d'influència.  
d) Per comerç associat, aquell que s'integre en cadenes voluntàries, cooperatives de detallistes o cadenes franquiciades i per comerç agrupat físicament l'ubicat en mercats, galeries i centres comercials.  
4. Les empreses que pretenguen accedir a les ajudes previstes en esta ordre hauran de complir la normativa vigent emanada d'esta Conselleria pel que fa a la seua inscripció en els registres que siga procedent i, si és el cas, acreditar l'obtenció de les autoritzacions que se sol·licite i corresponga.  
5. Les pimes que hagen obtingut suports per a la mateixa finalitat en els quatre anys anteriors al de vigència d'esta ordre podran ser beneficiàries de les ajudes que s'hi recullen, si bé la suma del que s'ha obtingut en el període indicat i l'ajuda a percebre en el present exercici no podrà en cap cas superar l'import global màxim establit per a cada ajuda en la present ordre.  
Article 5. Despeses susceptibles de suport  
1. A l'efecte de les ajudes regulades en esta ordre, no es computaran com a despeses susceptibles les despeses d'estudi o projecte i direcció d'obra (excepte que estiguen expressament esmentades com a susceptibles de suport), fons de comerç, drets de traspàs, despeses d'alta, permisos i llicències, taxes, adquisició de béns usats, arrendaments financers, despeses de reparació, llicències de programari (excepte que estiguen expressament esmentades com a susceptibles de suport) i compra de mercaderies objecte de comercialització.  
2. No serà subvencionable l'IVA satisfet per l'adquisició de béns o servicis i en general qualsevol impost pagat pel beneficiari.   
3. En les ajudes establides en l'article 2 punt 2, apartats c) i e) no es computaran com a despeses susceptibles de suport les de dietes per estada, manutenció i desplaçament de l'auditor.  
4. No seran susceptibles de suport les inversions a realitzar en locals comercials integrats en obra nova, si esta no es troba completament finalitzada en la data establida per a la justificació de la inversió.  
5. Les empreses del sector de venda d'alimentació i begudes que, tot i complir la reglamentació tecnicosanitària i la resta de normativa específica, disposen d'una zona de degustació en el mateix establiment, podran ser objecte de suport en les corresponents línies d'ajuda, sempre que l'esmentada zona no represente més del 40% de les dimensions totals de la sala de venda. A l'efecte de càlcul d'esta zona, el sol·licitant haurà d'aportar pla a escala o tancat de la distribució de la sala de vendes on es grafiarà l'espai destinat a degustació que comprendrà en tot cas la zona ocupada per taules i cadires, així com l'espai de mostrador que dispose de tamborets o semblants per a facilitar la consumició de productes per part dels clients, així com l'espai comú necessari per a l'ús de la zona de degustació. L'equipament específic per a esta zona en cap cas serà objecte de suport a càrrec d'esta ordre.  
6. En el cas que se sol·licite ajuda a l'empara del que establix l'article 2.2 e) no podrà tramitar-se cap altra ajuda de les incloses en esta ordre en el mateix exercici i per al mateix establiment, excepte les recollides en l'article 2.2 apartats c) i d).  
7. En el cas que es desenvolupen en el mateix establiment distintes activitats, a l'efecte de l'Impost d'Activitats Econòmiques, pel que fa a les ajudes establides en esta ordre, es consideraran únicament les actuacions directament vinculades a l'activitat susceptible de suport. D'altra banda, aquelles inversions que, estant directament vinculades a l'activitat susceptible de suport, siguen susceptibles d'aprofitament per al desenvolupament de les activitats no susceptibles de suport en el mateix establiment, hauran de prorratejar-se prenent com a referència el volum de negoci atribuïble a cada activitat.  
Article 6. Definició de pime i microempresa  
1. A l'efecte de les ajudes regulades en esta ordre s'entendrà per pimes aquelles empreses que reunisquen els requisits següents:  
a) Que ocupen menys de 250 persones.  
b) Que el seu volum de negocis anual no supere els 11.383.550 d'euros o que el seu balanç general anual no supere els 53.302.400 d'euros.  
2. En la categoria de pime, es definix una microempresa com una empresa que ocupa menys de 10 persones i té un volum de negocis o un balanç general anual no superior als 2.000.000 d'euros.  
3. El còmput dels efectius i imports financers assenyalats s'efectuarà tal com disposa l'annex I del Reglament (CE) núm. 800/2008, de la Comissió, de 6 d'agost de 2008, Reglament General d'Exempció per Categories (DOUE L 214/3, de 9 d'agost de 2008).  
Article 7. Presentació de sol·licituds i termini  
1. Les sol·licituds per a l'obtenció de les ajudes regulades per la present ordre hauran de dirigir-se a la Direcció General de Comerç i Consum i es presentaran en l'imprés normalitzat, una per cada ajuda sol·licitada i per cada establiment comercial, als corresponents serveis territorials de Comerç o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
2. Les sol·licituds hauran d'anar acompanyades dels documents que a continuació s'indiquen:  
a) Documentació acreditativa i identificadora del sol·licitant i, si és el cas, del seu representant legal. Caldrà aportar:  
- Si és persona física, còpia compulsada del DNI  
- En el cas de societats mercantils, s'haurà d'aportar còpia compulsada actualitzada de l'escriptura de constitució/estatuts i acreditació de la inscripció en el Registre Mercantil o registre corresponent, així com còpia compulsada de la targeta d'identificació fiscal.  
- Del representant legal, caldrà aportar còpia compulsada del DNI i dels poders actualitzats que acrediten la seua representació.  
b) Còpia compulsada de la declaració censal d'alta en el cens de subjectes passius, a l'efecte d'acreditar l'activitat econòmica que s'exercix.  
c) Memòria firmada, en la qual s'especifiquen els objectius de la proposta en relació amb l'empresa i l'establiment objecte de l'actuació, així com programa d'actuació que en garantisca l'execució en l'exercici en què es concedix la subvenció.  
d) Pressupostos detallats per partides i preus unitaris o factures proforma. A més a més, haurà d'aportar-se projecte tècnic en el cas que ho requerisca la naturalesa de l'actuació o quan es tracte d'inversions en obra civil i el seu import siga igual o superior a 50.000 euros, més IVA, el qual haurà de sotmetre's a l'informe de l'Oficina de Supervisió de Projectes o de tècnics designats per la Conselleria. Els pressupostos i factures proforma anteriorment esmentats hauran de ser, en tot cas, externs a l'empresa.   
e) Llicència municipal d'obres o justificant que s'hi ha sol·licitat, en el cas que ho requerisca l'actuació plantejada.  
f) Dades de domiciliació bancària (certificat de titularitat del compte bancari i fitxa de manteniment de tercers, segons model publicat en l'Ordre de 31 d'agost de 2007 de la Conselleria d'Economia, Hisenda i Ocupació), excepte que s'hagen presentat amb anterioritat davant la Conselleria d'Indústria, Comerç i Innovació i no hagen experimentat variació; en este cas hauran de ratificar-se les dades bancàries.   
g) Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social. La presentació de la sol·licitud per part del beneficiari de la subvenció comportarà l'autorització a la Conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, així com de les activitats en què està d'alta a l'efecte de l'Impost d'Activitats Econòmiques. La Direcció General de Comerç i Consum es reserva el dret de requerir el sol·licitant si la informació obtinguda presenta alguna incidència.  
No obstant això, el sol·licitant hi podrà denegar expressament el consentiment; en este cas haurà d'aportar els certificats que a continuació s'assenyalen:  
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.  
- Certificat de la Tresoreria General de la Seguretat Social acreditatiu que el sol·licitant es troba al corrent en el compliment de les seues obligacions amb la Seguretat Social.  
- Certificat de les direccions territorials de la Conselleria d'Economia, Hisenda i Ocupació, acreditatiu que el sol·licitant no té deutes de naturalesa tributària amb la Generalitat.  
En este sentit, els certificats expedits per les administracions tributàries i per la Seguretat Social tindran una validesa de sis mesos des de la data de l'expedició, d'acord amb el que establix l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.  
Queden exonerades d'esta obligació aquelles pimes beneficiàries d'ajudes que en conjunt no superen la quantia de 1.800 euros per concepte i any, d'acord amb el que establix l'apartat 5 de l'article 3 de l'Ordre de 30 de maig de 1996, de la Conselleria d'Economia i Hisenda, sobre la forma que els beneficiaris de les subvencions acreditaran l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana.  
h) Declaració responsable que el sol·licitant no és deutor de la Generalitat per reintegrament de subvencions.  
i) Declaració responsable que el sol·licitant no està sotmés a les altres prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions.  
j) Declaració responsable relativa al compliment dels requisits establits en l'article 6, acompanyada de:  
- Còpia compulsada de l'últim butlletí de cotització a la Seguretat Social, o de la documentació que acredite el nombre dels treballadors per compte d'altri que presten els seus servicis en l'empresa i el d'altres efectius, com ara propietaris que dirigisquen l'empresa i socis que hi exercisquen una activitat regular.  
- Còpia compulsada de l'últim balanç general anual o de la documentació fiscal que acredite el volum de negoci, corresponents a l'últim exercici comptable tancat.  
- Si és el cas, còpia compulsada de la documentació que acredite que l'empresa participa, o està participada, en el 25% o més del capital social de, o per, altres empreses.  
k) Declaració responsable de les ajudes de minimis concedides per qualsevol projecte a l'empresa durant els dos exercicis fiscals anteriors i durant l'exercici fiscal actual, amb indicació d'import, organisme, data de concessió i règim d'ajudes en què s'empara o, si és el cas, declaració de no haver-ne rebut cap. Així mateix, es presentarà declaració responsable sobre les ajudes rebudes per als mateixos costos subvencionables a fi de comprovar que no se superen els límits de l'article 2.5 del Reglament de minimis abans esmentat.   
l) Declaració responsable sobre el compliment de la normativa d'integració laboral de persones amb discapacitat, o si és el cas, d'estar-ne exempt.  
m) Si és el cas, documentació civil, mercantil i laboral que acredite l'existència de la continuïtat d'empresa o altres formes de preexistència definides en l'article 4.3.  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fera així, es consideraria que ha desistit de la seua petició.   
4. Els projectes iniciats amb anterioritat a la data de presentació de la sol·licitud no seran considerats suceptibles de suport. Els sol·licitants podran executar els projectes durant l'exercici 2009, una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte.  
5. El termini de presentació de sol·licituds serà el comprés des de l'endemà de la publicació de la present ordre en el Diari Oficial de la Comunitat Valenciana fins al dia 28 de febrer de 2009.  
6. La informació d'esta convocatòria i els impresos normalitzats de sol·licitud estaran disponibles en la pàgina web de la Generalitat (www.gva.es), a partir de la seua publicació en el Diari Oficial de la Comunitat Valenciana.  
Article 8. Resolució de la concessió d'ajudes  
1. La Direcció General de Comerç i Consum podrà demanar del sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.  
2. La Direcció General de Comerç i Consum elevarà la proposta formulada per la Comissió de Suports a la Comercialització a la consellera d'Indústria, Comerç i Innovació, que dictarà una resolució de concessió de l'ajuda on es fixarà expressament la quantia i s'incorporarà, si és el cas, les condicions, obligacions i determinacions accessòries a què haja d'ajustar-se el beneficiari.   
3. La resolució dels expedients s'efectuarà de forma conjunta mitjançant prorrateig entre els beneficiaris de la subvenció de l'import global màxim fixat.  
4. El termini màxim per a resoldre les sol·licituds que es formulen per a la concessió de les ajudes que s'establixen en la present ordre serà de tres mesos, comptats des de la data límit establida en esta ordre per a la seua presentació.  
5. Transcorregut el termini sense que s'hi haja dictat una resolució, s'entendrà desestimada la sol·licitud de concessió de l'ajuda en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
6. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
7. Les subvencions concedides seran publicades en el Diari Oficial de la Comunitat Valenciana, amb indicació de la convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
8. Les resolucions a què es referixen els paràgrafs anteriors esgoten la via administrativa i contra estes podrà interposar-se recurs de reposició davant l'òrgan que va dictar l'acte en el termini d'un mes, a comptar des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació de la resolució corresponent.  
Article 9. Resolució d'incidències  
L'òrgan competent per a la concessió de les ajudes previstes en la present ordre resoldrà les incidències que es produïsquen després de l'esmentada concessió i, en especial, els supòsits de:  
- Correcció d'errors materials o de fet  
- Canvis de titularitat  
- Canvis d'ubicació  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
- Modificacions justificades del projecte inicial  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.  
Article 10. Control de les accions  
La Direcció General de Comerç i Consum realitzarà el control i seguiment de les accions a través de les comprovacions que considere necessàries.  
Article 11. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.  
2. A l'efecte del que establix el punt anterior, els beneficiaris, fins al 30 de setembre de 2009 inclusivament i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:  
a) La justificació de la despesa realitzada que revestirà la forma de compte justificatiu. S'efectuarà mitjançant una relació detallada de les actuacions realitzades a què dóna suport la subvenció, amb indicació de cada una de les despeses incorregudes (amb identificació del creditor i del document, l'import, la data d'emissió i la data de pagament), en què es manifeste expressament que s'ha complit l'objecte de la subvenció i que els béns o millores es destinaran als fins concrets per als quals es va concedir la subvenció per un període no inferior a cinc anys, en cas de béns inscriptibles en un registre públic, ni a dos anys per a la resta de béns.  
b) Acreditació de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb esta finalitat el beneficiari presentarà una declaració responsable detallada.  
c) Justificants originals de les despeses realitzades: factures i la resta de documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de tenir les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el reglament que regula les obligacions de facturació i es modifica el Reglament de l'Impost sobre el Valor Afegit.  
Així mateix, es presentarà documentació acreditativa del pagament: rebuts, transferències o càrrecs bancaris o, si és el cas, còpia dels efectes mercantils lliurats al proveïdor o creditor garantits per una entitat financera o companyia d'assegurances.  
d) En les subvencions per a inversions que hagueren necessitat projecte tècnic, es presentaran els corresponents certificats d'obra i certificat final d'obra. Així mateix, les factures esmentades en el punt c) hauran d'estar referides a les unitats d'obra que consten en el projecte.  
e) Documentació acreditativa, si és el cas, del compliment de les obligacions i condicions que s'hagueren establit en la resolució.  
f) Si és el cas, còpia dels estudis o manuals previstos en l'article 2.2 c) i e) o del certificat a què fa referència l'article 2.2 d).  
g) En el cas que el beneficiari haja denegat expressament el seu consentiment perquè la Conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social.  
h) Declaració responsable que el beneficiari no és deutor de la Generalitat per reintegrament de subvencions.   
i) Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.  
Article 12. Obligacions del beneficiari  
Són obligacions del beneficiari:  
- Realitzar l'activitat que fonamenta la concessió de la subvenció  
- Acreditar la realització de l'actuació, així com el compliment dels requisits i les condicions que determinen la concessió de l'ajuda.  
- Fer constar, si és el cas, de manera explícita, en la difusió de les accions subvencionades, el suport de la Conselleria d'Indústria, Comerç i Innovació i, si és procedent, del Fons Europeu de Desenvolupament Regional.  
- Comunicar, en qualsevol moment de la vigència de l'expedient i, en tot cas, amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
- Destinar els béns objecte de subvenció a la finalitat concreta per a la qual es va concedir durant un període mínim de cinc anys, en cas de béns inscriptibles en un registre públic, o de dos anys per a la resta de béns.  
- El sotmetiment a les actuacions de control financer de la Intervenció General de la Generalitat i, si és el cas, dels òrgans competents del Fons Europeu de Desenvolupament Regional en relació amb les ajudes concedides.  
- Disposar de llibres comptables, registres diligenciats i la resta de documents degudament autenticats en els termes exigits per la legislació aplicable a la pime beneficiària de l'ajuda, a fi de garantir l'adequat exercici de les facultats de comprovació o control.  
- Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de verificació i control.  
Article 13. Minoració i resolució de l'ajuda concedida  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades o la concessió d'altres ajudes públiques o privades, després de la presentació de la sol·licitud, si en conjunt superen els límits establits, podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, condicions i resta de circumstàncies que originaren l'atorgament de la subvenció, estar iniciat el projecte en la data de la presentació de la sol·licitud, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la seua realització, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
DISPOSICIONS ADDICIONALS  
Primera  
1. Les ajudes previstes en l'article 2 punt 2 apartats a), b), d) i f) d'esta ordre es finançaran a càrrec de la línia pressupostària T3091 del capítol VII del programa 761.10 Ordenació i Promoció Comercial, per un import global màxim d'1.800.000,00 euros, i les previstes en l'article 2 punt 2 apartats c) i e) a càrrec de la línia pressupostària T5799 del capítol IV del mateix programa, per un import global màxim de 680.000,00 euros.  
2. La concessió de les ajudes previstes en esta ordre estarà condicionada a l'existència de crèdit adequat i suficient en els pressupostos de la Generalitat per a l'exercici 2009, d'acord amb l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa.  
3. Les ajudes previstes en la present ordre podran estar cofinançades pel Fons Europeu de Desenvolupament Regional, a través del Pla de Millora de la Qualitat del Ministeri d'Indústria, Turisme i Comerç.  
Segona  
1. En el supòsit que els documents exigits que s'han d'adjuntar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'establix en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no no hagen transcorregut més de cinc anys des de l'acabament del procediment a què corresponguen.  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.  
Tercera  
1. En el supòsit d'ajudes cofinançades amb fons comunitaris serà d'aplicació el procediment establit en la present ordre, adequant-se a les especialitats i complint els requisits que, si és el cas, es determinen en relació amb estes.  
2. La publicitat de les esmentades ajudes haurà de fer-se d'acord amb la normativa comunitària en la matèria.  
3. Les ajudes regulades en esta ordre no s'acumularan a cap altra ajuda pública corresponent a les mateixes despeses subvencionables si l'esmentada acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les resolucions necessàries per al desplegament, l'eficàcia i l'execució de la present ordre.  
Segona  
La present ordre entrarà en vigor l'endemà de la seua publicació en el Diari Oficial de la Comunitat Valenciana.  
València, 30 de desembre de 2008  
La consellera d'Indústria, Comerç i Innovació,  
BELÉN JUSTE PICÓN